ORDE do 18 de agosto de 2009 pola que se aproban as bases reguladoras aplicables á concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos e se convoca a súa segunda edición para o ano 2009.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 26/08/2009

Convivir coma cidadáns nunha sociedade complexa e dinámica require a introdución do concepto de sustentabilidade desde unha perspectiva temporal, global e igualitaria. A sustentabilidade depende das variables económicas, pero tamén, e cada vez máis, das variables sociais, soportadas todas elas polos recursos naturais, cada vez máis ameazados.
Coa finalidade de introducir o concepto de sustentabilidade no ensino formal, a Consellería de Medio Ambiente e Desenvolvemento Sostible, en coordinación coa Consellería de Educación e Ordenación Universitaria, puxo en marcha o programa Axenda 21 Escolar de Galicia (A21EG), que ten como obxectivo desenvolver o concepto de sustentabilidade no ámbito do ensino formal a través da participación e implicación de todos os membros da comunidade escolar.
O desenvolvemento deste proxecto, baseado na participación activa e na colaboración de toda a comunidade escolar, posibilitará unha aprendizaxe de actitudes, valores e comportamentos socioambientais.
A Axenda 21 Escolar de Galicia aspira a realizar cambios profundos mediante a concienciación dos estudantes, o fomento da súa participación activa na análise de problemas, a elaboración de propostas, a análise e discusión de realidades complexas e cambiantes, contextualizando a aprendizaxe no seu propio contorno e considerando ao alumno como parte activa e, polo tanto, responsable na súa sociedade.
Con estas premisas, a Axenda 21 Escolar de Galicia trata de impulsar nos centros educativos as seguintes accións:
-Fomentar a participación activa do alumnado e de toda a comunidade educativa na análise e elaboración de propostas a problemas concretos.
-Procurar que as estruturas orgánicas faciliten a participación e as interaccións interdisciplinares entre departamentos.
-Fomentar nos currículos das materias unha análise crítica que aborde a complexidade das situacións reais.
Co obxecto de recoñecer e premiar aqueles centros educativos públicos máis innovadores e servir como exemplo ao noso tecido educativo, a Consellería de Medio Ambiente, Territorio e Infraestruturas convoca a II edición dos premios a procesos de implantación e desenvolvemento da Axenda 21 Escolar de Galicia en centros educativos públicos, como estímulo para animar a estes centros con sede na Comunidade Autónoma de Galicia a iniciar e a continuar no camiño das boas prácticas e da introdución da sustentabilidade na súa actividade educativa.
Polo exposto, no uso das atribucións que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto.
O obxecto desta orde é establecer as bases reguladoras aplicables á concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos e proceder á convocatoria da súa segunda edición para o ano 2009.
Artigo 2º.-Obxecto e finalidade da concesión destes premios.
O obxectivo e a finalidade da concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos é recoñecer publicamente e recompensar a implementación do desenvolvemento sustentable no ámbito do ensino público.
Artigo 3º.-Número e contía dos premios.
1. Na II edición dos premios a procesos de implantación ou desenvolvemento da Axenda 21 Escolar de Galicia en centros educativos públicos poderanse outorgar ata 45 premios, aos mellores procesos de implantación ou desenvolvemento da Axenda 21 Escolar de Galicia durante o curso académico 2008-2009.
2. A contía de cada un dos premios outorgados dependerá da puntuación outorgada á memoria do proceso de implantación e desenvolvemento (anexo II), de acordo cos criterios indicados no artigo 13º, e en ningún caso poderá superar os mil euros (1.000 ).
Artigo 4º.-Financiamento.
1. Os premios obxecto desta convocatoria aboaranse con cargo á partida orzamentaria 43.06.541.E.640.5, dos orzamentos xerais da Comunidade Autónoma de Galicia para o ano 2009, cuxo importe ascende a 45.000 euros.
2. O pagamento destes premios estará suxeito a retención fiscal, de conformidade coa lexislación aplicable nesta materia.
Artigo 5º.-Xestión.
A xestión dos premios a procesos de implantación ou desenvolvemento da Axenda 21 Escolar de Galicia en centros educativos públicos farase de acordo cos principios recollidos no punto segundo do artigo 5 da Lei 9/2007, do 13 de xuño, de subvencións de Galicia.
Artigo 6º.-Procedemento de concesión.
A concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos tramitarase en réxime de concorrencia competitiva.
Artigo 7º.-Beneficiarios.
1. Terán a condición de beneficiarios destes premios os centros educativos públicos non universitarios dependentes da consellería con competencias en materia de educación.
2. Non se poderá obter a condición de beneficiario cando concorra algunha das circunstancias indicadas no punto segundo do artigo 10 da Lei 9/2007, do 13 de xuño, de subvencións de Galicia. A xustificación de non estar incurso nas prohibicións para obter a condición de beneficiario farase mediante declaración responsable que se axustará ao modelo normalizado recollido no anexo IV.
Artigo 8º.-Obrigas dos beneficiarios.
1. Os beneficiarios dos premios a procesos de implantación ou desenvolvemento da Axenda 21 Escolar de Galicia en centros educativos públicos deberán cumprir coas obrigas sinaladas no artigo 11 da Lei 9/2007, do 13 de xuño e, de xeito especial, deberán de xustificar o cumprimento do obxectivo que motivou a concesión destes premios.
2. Os beneficiarios están obrigados a facilitar toda a información que lles sexa requirida pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino destes premios.
Artigo 9º.-Solicitudes.
1. As solicitudes para participar na II edición dos premios a procesos de implantación ou desenvolvemento da Axenda 21 Escolar de Galicia en centros educativos públicos axustarán o seu contido ao modelo normalizado recollido no anexo I desta orde.
2. As solicitudes dirixiranse ao conselleiro de Medio Ambiente, Territorio e Infraestruturas e presentaranse no rexistro xeral desta consellería ou en calquera dos lugares previstos no artigo 38.4º da Lei 30/1992, de 26 de novembro, do réxime xurídico das administracións públicas e do procedemento administrativo común.
3. De conformidade co establecido no artigo 20.3º da Lei 9/2007, do 13 de xuño, de subvencións de Galicia, a presentación das solicitudes comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda.
Non obstante, o solicitante poderá denegar expresamente a dita autorización, en cuxo caso deberá presentar, xunto coa solicitude, unha declaración responsable de atoparse ao día do cumprimento das súas obrigas tributarias e fronte a Seguridade Social e non ter pendente ningunha débeda coa Xunta de Galicia, que axustará o seu contido ao modelo normalizado recollido no anexo IV desta orde.
Artigo 10º.-Documentación que se ten que xuntar á solicitude.
Á solicitude para participar na segunda edición dos premios a procesos de implantación ou desenvolvemento da Axenda 21 Escolar de Galicia en centros educativos públicos deberase xuntar, en todo caso, a seguinte documentación:
a) Memoria de execución do proxecto para a implantación ou o desenvolvemento da Axenda 21 Escolar de Galicia durante o curso 2008-2009, que axustará o seu contido ao modelo normalizado recollido no anexo II desta orde.
b) Declaración doutras axudas, solicitadas ou concedidas, polas distintas administracións públicas para a realización do mesmo proxecto, que axustará o seu contido ao modelo normalizado recollido no anexo III desta orde.
c) Declaración de non estar incurso en ningunha das causas sinaladas no artigo 10.2º da Lei 9/2007, do 13 de xuño, de subvencións de Galicia, que axustará o seu contido ao modelo normalizado recollido no anexo IV desta orde.
d) No caso de que na solicitude non se autorice á Consellería de Medio Ambiente, Territorio e Infraestruturas, para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de economía e facenda da Xunta de Galicia, deberá de presentar unha declaración responsable, que axustará o seu contido ao modelo normalizado recollido no anexo IV, de estar o corrente no cumprimento destas obrigas.
Os citados anexos poderanse obter nas seguintes páxinas web:
http://medioambiente.xunta.es/formularios.jsp
http://a21.mediambiente.xunta.es/escolar/
Artigo 11º.-Prazo de presentación de solicitudes.
O prazo de presentación das solicitudes para participar na II edición dos premios a procesos de implantación ou desenvolvemento da Axenda 21 Escolar de Galicia en centros educativos públicos comezará a computarse o día da entrada en vigor desta orde e rematará o 30 de setembro do 2009.
Artigo 12º.-Emenda da solicitude.
De conformidade co establecido no artigo 71 da Lei 30/1992, do 26 de novembro, cando a solicitude para participar na II edición dos premios a procesos de implantación ou desenvolvemento da Axenda 21 Escolar de Galicia en centros educativos públicos non se axuste ao disposto nesta orde requirirase o interesado para que, no prazo de dez días, emende a súa solicitude, indicándolle expresamente que de non facelo así terase por desistido da súa solicitude.
Artigo 13º.-Criterios obxectivos de concesión dos premios.
1. A concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos farase tendo en conta os seguintes criterios:
a) Calidade das actuacións desenvolvidas en relación cos obxectivos e directrices da Axenda 21 Escolar de Galicia cunha valoración de 0 a 70 puntos.
b) Nivel de participación do centro educativo durante o curso 2008-2009 nas actividades do programa Axenda 21 Escolar de Galicia cunha valoración de 0 a 20 puntos.
c) Calidade dos materiais elaborados cunha valoración de 0 a 10 puntos.
d) Con suxeición ao establecido no artigo 20.2º l) da Lei 9/2007, do 13 de xuño, de subvencións de Galicia, avaliarase, con 5 puntos, o emprego da lingua galega nas actuacións e nos proxectos de implantación ou desenvolvemento da Axenda 21 Escolar de Galicia en centros educativos públicos.
2. Para a concesión destes premios será necesario acadar, de conformidade cos criterios sinalados no punto anterior, unha puntuación mínima de 30 puntos. A comisión de valoración proporá a concesión de premios ás solicitudes que acaden maior puntuación ata esgotar a dotación orzamentaria indicada no artigo 4 desta orde.
Artigo 14º.-Instrución e ordenación do procedemento.
1. O Servizo de Promoción e Participación para a Sostebilidade é o órgano competente para a instrución e a ordenación do procedemento de concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos, que se axustará, en todo caso, ao disposto nos capítulos II e III do título VI da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Rematada a instrución do procedemento de concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos, a Dirección Xeral de Sostebilidade e Paisaxe elevará ao conselleiro de Medio Ambiente, Territorio e Infraestruturas a proposta de resolución deste procedemento xunto co informe emitido pola comisión de valoración.
3. Poderase prescindir, mediante resolución motivada, do trámite de audiencia aos interesados da proposta de resolución cando non se teñan en conta outros feitos, alegacións e documentación que a aducida polos interesados.
4. A Dirección Xeral de Sostebilidade e Paisaxe emitirá a corresponde proposta de resolución dos premios a procesos de implantación ou desenvolvemento da Axenda 21 Escolar de Galicia en centros educativos públicos, a cal elevará, xunto co informe da comisión de valoración, ao órgano competente para a resolución destes premios.
Artigo 15º.-Comisión de valoración.
1. As solicitudes presentadas para participar na II edición dos premios a procesos de implantación ou desenvolvemento da Axenda 21 Escolar de Galicia en centros educativos públicos serán valoradas por unha comisión con suxeición aos criterios sinalados no artigo 13 desta orde.
2. A comisión de valoración estará presidida pola persoa titular do Servizo de Promoción e Participación para a Sostebilidade, ou persoa na que esta delegue, e estará integrada por persoal deste servizo e por persoal asesor da Dirección Xeral de Educación, Formación Profesional e Innovación Educativa da consellería de Educación e Ordenación Universitaria.
3. A comisión de valoración concretará nun informe o resultado da avaliación efectuada, o cal será remitido á Dirección Xeral de Sostibilidade e Paisaxe.
Artigo 16º.-Resolución do procedemento.
1. A competencia para a concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos corresponde ao conselleiro de Medio Ambiente, Territorio e Infraestruturas, con suxeición ao establecido no artigo 7 da Lei 9/2007, do 13 de xuño, de subvencións de Galicia.
2. A resolución deste procedemento será, en todo caso, motivada con suxeición aos criterios sinalados no artigo 13 desta orde.
3. A resolución do conselleiro de Medio Ambiente, Territorio e Infraestruturas pon fin á vía administrativa e fronte a ela poderase interpoñer recurso potestativo de reposición, no prazo dun mes, ante este mesmo órgano ou ben ser impugnada directamente ante a orde xurisdicional contencioso administrativo, de acordo co sinalado nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 17º.-Prazo para a resolución do procedemento.
1. O prazo para a resolución da II convocatoria dos premios a procesos de implantación ou desenvolvemento da Axenda 21 Escolar de Galicia en centros educativos públicos será de catro meses, contados desde o día seguinte ao de finalización do prazo de presentación das solicitudes, con suxeición, en todo caso, ao establecido no artigo 23.4º da Lei 9/2007, do 13 de xuño, de subvencións de Galicia.
2. Con suxeición ao establecido no artigo 25.3º da Lei 9/2007, do 13 de xuño, de subvencións de Galicia, o vencemento do prazo máximo sen que sexa notificada a resolución da II convocatoria dos premios a procesos de implantación ou desenvolvemento da Axenda 21 Escolar de Galicia en centros educativos públicos lexitima os interesados para entender desestimada por silencio administrativo a súa solicitude.
Artigo 18º.-Compatibilidade con outras subvencións.
Os premios a procesos de implantación ou desenvolvemento da Axenda 21 Escolar de Galicia en centros educativos públicos serán compatibles con outras subvencións ou axudas para a mesma finalidade, procedentes de calquera outra administración ou de entes públicos ou privados, con suxeición, en todo caso, ao establecido no artigo 17.3º da Lei 9/2007, do 13 de xuño, de subvencións de Galicia.
Artigo 19º.-Infraccións e sancións administrativas.
1. Constitúen infraccións administrativas no procedemento de concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos as sinaladas no título IV, da Lei 9/2007, do 13 de xuño, de subvencións de Galicia, as cales serán sancionadas de conformidade co disposto na devandita lei.
2. O órgano competente para impoñer sancións polas infraccións cometidas dentro do procedemento de concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos é o conselleiro de Medio Ambiente, Territorio e Infraestruturas.
Artigo 20º.-Reintegro de premios.
1. Procederá o reintegro total dos premios concedidos no suposto de que os centros educativos incumprisen as condicións ou os méritos tidos en conta para á resolución da II edición dos premios a procesos de implantación ou desenvolvemento da Axenda 21 Escolar de Galicia en centros educativos públicos.
2. O conselleiro de Medio Ambiente, Territorio e Infraestruturas é o órgano competente para resolver o procedemento de reintegro destes premios que se rexerá polas disposicións xerais sobre procedementos administrativos contidas no título VI da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo das especialidades recollidas no capítulo II, do título II, da Lei 9/2007, do 13 de xuño, de subvencións de Galicia.
Artigo 21º.-Rexistro Público de Subvencións.
1. A concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos será obxecto de inscrición no Rexistro Público de Subvencións.
2. Os interesados terán, en calquera momento, o dereito de acceso, rectificación, cancelación e oposición dos seus datos que figuren no Rexistro Público de Subvencións, de conformidade co establecido na Lei orgánica 15/1999, do 13 de decembro, de protección de datos de carácter persoal.
3. A solicitude para ser beneficiario dos premios a procesos de implantación ou desenvolvemento da Axenda 21 Escolar de Galicia en centros educativos públicos levará implícita a autorización, no suposto de resultar premiado, para a inscrición no Rexistro Público de Subvencións dos datos facilitados á Xunta de Galicia na súa solicitude. Non obstante, os solicitantes poderán denegar expresamente o seu consentimento á inscrición dos seus datos no Rexistro Público de Subvencións cando concorran algunha das circunstancias previstas na letra d), do punto 2, do artigo 15 da Lei orgánica 15/1999, do 13 de decembro, de protección de datos de carácter persoal.
Artigo 22º.-Publicidade.
1. Con suxeición ao establecido no punto catro do artigo 13 da Lei 4/2006, do 30 de xuño, de transparencia e boas prácticas na Administración pública galega, publicarase na paxina web da Consellería de Medio Ambiente, Territorio e Infraestruturas o importe dos premios a procesos de implantación ou desenvolvemento da Axenda 21 Escolar de Galicia en centros educativos públicos concedidos, a relación dos premiados e a identificación da normativa reguladora.
2. A dirección dos centros educativos premiados arbitrará as medidas necesarias para que a concesión do premio a procesos de implantación ou desenvolvemento da Axenda 21 Escolar de Galicia en centros educativos públicos teña a máxima difusión posible e sexa coñecida por todos os sectores da comunidade educativa, comunicando dita concesión ao consello escolar, ao claustro, a ANPA e, se é o caso, ás asociacións de alumnos.
Disposición adicional
Única.-Delégase expresamente no director xeral de Sustentabilidade e Paisaxe a competencia para resolver a concesión dos premios a procesos de implantación ou desenvolvemento da Axenda 21 Escolar de Galicia en centros educativos públicos, prevista no artigo 16 desta orde.
Disposicións derradeiras
Primeira.-Facultase o director xeral de Sostebilidade e Paisaxe para que dite as instrucións precisas para o desenvolvemento e execución desta orde.
Segunda.-Está orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de agosto de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas
Ver referencia pdf "16700D004P007.PDF"
ANEXO II
Memoria do proceso de implantación e desenvolvemento da A21EG. Curso 2008/2009
Os puntos 1 e 2 deberán especificarse para cada unha das actuacións relevantes desenvolvidas no voso proxecto anual de A21EG.
Os puntos 3 e 4 estarán referidos ao desenvolvemento do proxecto anual de A21EG.
É importante xustificar todos os aspectos indicados para a súa valoración para os efectos de baremo do proxecto.
1. Actuacións desenvolvidas na A21EG.
1.1. Título da actuación.
1.2. Período de realización.
1.3. Fase na que se desenvolveu: diagnose, motivación/comunicación, plan de acción, seguimento, avaliación.
1.4. Tipo e número de participantes: alumnado (indicar os cursos participantes), profesorado (indicar os departamentos implicados), pais-nais, PND, outros.
2. Obxectivos traballados para cada unha das actuacións desenvolvidas indicar:
2.1. Obxectivos de participación:
-Proceso de participación (descrición do desenvolvementos do proceso de participación).
-Nivel de participación acadado polo alumnado.
2.2. Obxectivos de organización do centro:
-Constitución e/ou funcionamento do Comité Ambiental (descripción do proceso).
-Estado ou grao de adaptación do PEC, RRI e Plan de xestión do centro aos obxectivos da A21EG.
2.3. Obxectivos curriculares:
-Adaptacións dos documentos curriculares (programacións, unidades didácticas, actividades e contidos) á dinámica da A21EG.
-Grado de consideración das competencias básicas (autonomía e iniciativa persoal e social e cidadá) nas programacións das áreas, actividades, etc.
3. Comunicación do programa A21EG.
3.1. Comunicación interna do programa A21EG á comunidade educativa. (Describir o proceso e a tipoloxía de comunicación).
3.2. Divulgación do programa A21EG ao contorno (prensa, publicacións, comunicacións a congresos,...).
4. Autoavaliación xeral das actuacións desenvolvidas no programa A21EG. Realizarase para cada un dos tres ámbitos (participativo, organizativo e curricular) mediante indicadores que permitan coñecer:
4.1. Principais avances realizados.
4.2. Puntos fortes que se van destacar.
4.3. Problemas detectados.
4.4. Aspectos que se van mellorar.
5. Participación do centro nas actividades do programa A21EG. Curso 2008/09.
5.1. Participación en cursos de formación do profesorado.
5.2. Participación nos concursos de alumnado.
5.3. Participación na web A21EG (
http://a21.medioambiente.xunta.es/escolar/
).
5.4. Participación na xuntanza de profesorado.
6. Materiais elaborados no marco do programa A21EG.
Relación e inclusión de materiais elaborados, cómpre indicar:
-Interese didáctico.
-Aplicabilidade para o resto da comunidade educativa da Rede de centros A21EG.
-Aptitude para seren publicados.
Ver referencia pdf "16700D004P007.PDF"